
		
			
				[image: Cubierta]
			

		

	
		
			[image: ]

		

	
		
			A maga Leopolda Diéguez e o cociñeiro Gran Gogol chegaron a un cruzamento de camiños. Esa mañá baixaran do barco Azimut e entraran nunha vila para facer algunhas compras, e non unicamente de comida. O chapeu de Gran Gogol estaba furado por todos os lados, polas choivas e polo sol, pero sobre todo de tanto tirar por el cando estaba nervioso ou preocupado. Mais Gran non atopara ningún do seu gusto.

			Logo de deixar a vila puxéranse a andar, pensando que cun pouco de sorte atoparían alguén que vendese chapeus.

			—As encrucilladas de camiños están cheas de historias e de maxia –comentou Leopolda colocándose no centro dos catro vieiros e dando unha volta sobre si mesma para observalos.

			Gran estaba ocupado buscando un letreiro que lles indicase a dirección que podían seguir.

			—É marabilloso pensar que a xente foi enchendo os camiños con historias diferentes. Sobre todo –dixo Leo encorvándose un pouco e poñendo un aire misterioso– cando escurecía e a imaxinación se poñía a andar, e a poñerlles nome ás sombras…

			—Onde levará cada un deles? –preguntou Gran, preocupado, colocando a man a modo de viseira e ollando ao lonxe.

			Non había cartel ningún. Ningún nome de vila, nin de aldea.

			—Se soubese onde levan estes camiños –respondeu Leopolda deixando o aire misterioso e mirando para o seu amigo–, xa non habería sorpresa.

			Gran Gogol abriu moito os brazos e logo deixounos caer.

			—Sorpresa! –exclamou–. Direiche eu cal vai ser a sorpresa se non imos polo bo camiño, Leo. Seguro que os soldados da duquesa están agardando por min ao final dun deses vieiros, preparados para apreixarme de novo. E a sorpresa será miña. Ou túa! Si, túa, Leopolda! Porque non podes esquecer que El-Rei tamén anda na túa procura. A súa garda podería estar á espreita, esperando por ti tamén ao final de calquera deses tres camiños.

			Os soldados da duquesa perseguían a Gran Gogol desde había tempo. O motivo era que Gran lle chamara maleducada, pois a duquesa sempre chegaba tarde á hora de comer no pazo onde el traballara como cociñeiro. Unha vez, os soldados lograran capturalo e metérano no alto dunha torre, nunha illa italiana, pois a duquesa tiña posesións en todos os lados. Pero Gran lograra fuxir grazas á maxia de Leopolda. En canto a ela, era perseguida por El-Rei, pois o monarca aseguraba que Leopolda lle andaba a contar mentiras á xente, cando a verdade era que ela contaba historias.

			—Se o monarca te atrapa, Leopolda, xa lle podes dicir adeus á liberdade! –dixo Gran.

			—Nunca lle direi adeus á liberdade, Gran –respondeu ela–. E moito menos porque a un rei caprichoso e iracundo se lle ocorre dicir catro parvadas.

			—Si, claro –replicou el, realizando espaventos cos brazos–. Iso pódelo dicir agora porque andas como queres, de aquí para alá, como te leva o vento, facendo maxia e contando historias sen que ninguén cho impida. Pero xa verás se nos collen… Teñen cadeas tan grosas, eh?, que son capaces de esmagarche ata a última das túas esperanzas!

			Gran Gogol fixo coma se esmagase un insecto entre os dedos, e Leopolda non puido evitar un aceno de desagrado.

			—Sei do que falo –rematou el–, porque como ben sabes estiven prisioneiro nunha torre.

			—Pero lograches saír, non? –díxolle Leopolda.

			—Si, Leo –admitiu Gran Gogol–. Pero non sempre é tan sinxelo.

			—Pode ser que teñas razón –dixo ela.

			—Pois entón, se a teño…

			—Ou pode que non.

			Gran empezou a tirar do chapeu.

			—É imposible discutir contigo! Imposible! –desesperouse el–. Mira, o mellor vai ser que deamos volta polo camiño que fixemos para chegar ata aquí –opinou–. Así estaremos seguros de que por alí non hai soldado ningún. Veña, vamos! Xa mercarei o chapeu outro día.

			Aínda non pronunciara Gran a última palabra cando escoitaron o rumor dos cascos dun cabalo que se achegaba ao galope, xusto polo camiño que eles acababan de percorrer. Desesperado, Gran Gogol levou as mans á cabeza.

			—Non pode ser! Xa non podemos dar volta! –berraba–. Os soldados veñen polo mesmo camiño que fixemos nós! Saben onde estamos! Estamos atrapados!

			A súa amiga miraba para el, sorrindo.

			—Como podes dicir que estamos atrapados, Gran, se o certo é que temos tres camiños para elixir? Tres camiños completamente descoñecidos, diante de nós, loooongos coma unha historia. Non é un marabilloso regalo do destino? O mundo por diante, dividido por tres e agardando por nós…

			—Marabilloso regalo? –exclamou el logo de trabar o chapeu cos dentes, coma se o quixese comer–. Marabilloso? A min paréceme que non sabes o que dis! Sería marabilloso se soubese onde vai parar cada un deses camiños!

			—Pois non tes máis que comezar o que queiras –convidouno ela cun reverencioso movemento da man–, e xa o verás por ti mesmo. A que agardas?

			Despois de pensar, Gran elixiu o camiño que levaba ao norte e empezou a correr coma un tolo por el. Leopolda non se moveu do sitio. Aínda non percorrera vinte metros cando Gran Gogol se detivo en seco, deu media volta e volveu onda a súa amiga.

			—E como podo saber eu se ese é ou non é o bo camiño? –exclamou, estirando tanto o seu chapeu que lle fixo un burato novo.

			—Non podes saber algo así –dixo ela– se non o percorres antes. E aí está o mellor de todo: a sorpresa.

			—Veña, Leopolda –replicou el–, déixate dunha vez de sorpresas e dime ti onde leva.

			—Eu? –estrañouse a súa amiga abrindo os brazos–. Non sei. Nunca antes viñera por aquí.

			—Si, seguro que sabes! –porfiou el.

			—E por que tiña eu que saber iso? –preguntoulle a maga.

			—Pois porque ti sabes facer maxia! Por iso! –respondeulle o cociñeiro–. E os que sabedes facer maxia, tamén sabedes o que hai ao final dos camiños!

			Leopolda rañou a cabeza, dobremente estrañada.

			—Vaia, é a primeira vez que escoito algo así. De onde sacas teorías tan extravagantes? –preguntou–. Se soubese onde levan os camiños, todo na vida deixaría de ser emocionante!

			O cabalo seguía galopando naquela dirección. Gran empezou a dar voltas de novo.

			—A duquesa! –exclamaba, desesperado–. El-Rei! Veñen por nós! Leopolda, fai algo! Lévanos voando de aquí! Axiña!

			Mentres Gran Gogol se desesperaba, Leopolda sinalou un pequeno milladoiro. As viaxeiras e viaxeiros que pasaran por alí colocaran pedras, unha enriba da outra, ata crear unha boa morea.

			—A xente que pasou por aquí deixou unha pedra, e cada unha desas pedras representa un desexo. Por que non colocas unha ti, Gran? Ao mellor cúmpreseche o que pidas.

			—Eu? Eu non teño tanto poder como para facer que os meus desexos se fagan realidade! –exclamou Gran Gogol, estirando o chapeu ata o imposible–. Eu non son mago! Eu son cociñeiro! Cociñeiro e nada máis!

			—Nada máis? –dixo agora Leopolda, reprobadora–. E paréceche pouco? Cociñar é moi importante, Gran! É un dos mellores oficios do mundo. Un oficio cheo de maxia…

			—E que queres que faga? Eh? –interrompeu el deixando de tirar polo chapeu e mirando para a súa amiga–. Queres que me poña a facer unha pizza voadora xigante para que saiamos desta situación? A ver, dime!

			—Boa idea! –exclamou Leopolda, alegre–. Con asubiote, por favor. E ourego. E algunhas olivas, se non é moito pedir. Entroume a fame. Penso que che sentou de marabilla andar por aquela illa italiana, agora as pizzas dánseche moi ben. A masa sáeche estupenda.

			—Moi graciosa!

			Leopolda soltou unha gargallada e foi sentar a carón do milladoiro. Gran mirou para ela.

			—Aaaaah… Xa o sei… –empezou a dicir el, sorrindo de orella a orella e achegándose devagar a Leopolda–. Seguro que vai pasar como pasou na torre onde estiven prisioneiro, eh? Claaaaro… Ti vasme contar agora mesmo unha historia, non si?, e mentres a escoito… sen que eu me decate… pouco a pouco… fiuuuuuuuu! Ti e mais eu desapareceremos de aquí! Por arte de maxia! Da maxia das túas historias! Verdade?

			Leopolda non respondeu nada.

			—Pois nada –dixo Gran, sentando–. Vou sentar contigo, tranquilamente, esperando a que nos transportes coas túas palabras e nos leves lonxe de aquí. Veña, empeza a contar a historia.

			Mais agora Leopolda observaba as plantas ventureiras que naceran no medio das pedras.

			—Por que tardas tanto? –preguntou Gran, impaciente.

			—Mira –dixo Leopolda, sinalando unha planta–, aquí medra mexacán. Ten un nome gracioso, eh? É unha planta magnífica. A flor é coma un sol que se abre a principios da primavera… 

			Os cascos do cabalo facían resoar o chan, e parecía que xa estaba a piques de aparecer polo camiño. Gran Gogol levantouse dun chimpo.

			—Están aquí!! –berrou, desesperado–. Están aquí!! 

			Leopolda suspirou.

			—Non sei por que tes tanto medo, Gran.

			—E eu non sei por que estás tan tranquila! –berrou el–. Hoxe nin sequera quixeches poñer o disfrace para pasar desapercibida. É coma… É coma se xa non che importase que nos persigan!

			—A verdade, non sei por que motivo temos que estar seguido indo dun lado para outro, e facendo maxia para escapar. Eu quero facer maxia para divertirme e para divertir os demais.

			—Como podes dicir que non sabes por que motivo temos que fuxir? Estás de broma? Lembrareiche eu o motivo! Temos que fuxir porque lle puxeron prezo á nosa cabeza! Por iso!

			—Eu non estou disposta a que alguén lle poña prezo á miña cabeza –protestou Leopolda–. Ti tampouco deberías deixar que alguén faga algo así coa túa. Que excentricidade. Nin que as nosas cabezas fosen leitugas, ou repolos. As nosas cabezas son nosas, e de ninguén máis. Ademais, non lle fixemos mal ningún a ninguén. Ti cociñas, eu conto historias… Por que teriamos que fuxir por iso?

			—Explícalle iso a El-Rei e mais á duquesa –dixo Gran–. Son eles os que teñen o poder! Si, son eles os que mandan en todos lados!

			—Os que mandan en todos lados, dis? Non mandan en min! –dixo con resolución Leopolda–. Tampouco mandan nesa árbore que ves alí. Nin no aire. Nin no mexacán.

			—Escoita… –pregoulle Gran–. Non estamos como para poñernos a arriscar a nosa vida… 

			Pero ela estaba decidida a non se mover do sitio.

			—Estou moi ben neste sitio –dixo–. Como xa che dixen, as encrucilladas…

			—Están cheas de historias, si –concluíu Gran con resignación.

			—Mira, Gran, ese insecto que está no mexacán é unha sírfide… Son moi rápidas, pero tamén poden quedar planando coma se estivesen quietas, falando coa flor. E esta de aquí, que está na malva salvaxe, é unha abella solitaria…

			—E esta de aquí –murmurou Gran Gogol desacougado, case chorando e sinalando a súa propia cabeza– é a cabeza que me gustaría conservar… Téñolle moito cariño. Moito… Pero polo que vexo, Leopolda, a ti impórtache máis un insecto ca a miña cabeza.

			—Non creas –dixo ela–. Impórtanme moito os dous.

			—Que?! –alporizouse el.

			—Por certo, falando de cabeza, mira como deixaches o teu chapeu –reprobouno ela collendo o chapeu do seu amigo, que xa semellaba un farrapo sen forma–. Deberías coidar un pouco máis das cousas, non está nada ben ter que botalas ao lixo cada dúas por tres.

			—E como queres que teña o chapeu, se non me fas caso ningún! –berrou el levantando os brazos ao ceo.

			O cabalo rinchaba.

			—Leopolda, que chegan!

			Leopolda deu unhas palmas no chan, para convidalo a sentar de novo.

			—Veña, senta. Acabo de pensar nunha historia. Voucha contar.

			—Uf, xa era hora –suspirou Gran, aliviado–. Pero que sexa curta, eh?

			—Curta? –estrañouse Leopolda, abrindo os brazos–. E como queres que saiba eu se a historia vai ser curta ou longa? As historias son coma os camiños, nunca se sabe…

			—Si, si –apurou el–. Veña, veña, conta…

			Gran Gogol apresurouse e volveu sentar, pero non estaba tranquilo. Ás veces erguíase un pouco para ver se xa aparecía alguén no camiño.

			—Deixa de moverte tanto, Gran, estás a escorrentar os insectos.

			—Veña, Leo, apura…

			Cando estivo segura de que o seu amigo xa se ía calmando, Leopolda Diéguez empezou a contar a historia…

